Γνωμοδότηση της Οικονομικής και Κοινωνικής Επιτροπής για την «Ανακοίνωση της Επιτροπής όσον αφορά τη διαβούλευση επί της Πράσινης Βίβλου σχετικά με την πολιτική αριθμοδότησης για τηλεπικοινωνιακές υπηρεσίες στην Ευρώπη»

(98/C 19/08)

Στις 26 Μαΐου 1997 και σύμφωνα με το άρθρο 198 της Συνθήκης περί ιδρύσεως της Ευρωπαϊκής Οικονομικής Κοινότητας, η Ευρωπαϊκή Επιτροπή αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω ανακοίνωση.

Το τμήμα μεταφορών και επικοινωνιών, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 15 Oκτωβρίου 1997 (εισηγητής: ο κ. Mobbs).

Η Οικονομική και Κοινωνική Επιτροπή, κατά τη διάρκεια της 349ης συνόδου ολομέλειάς της (συνεδρίαση της 29ης Οκτωβρίου 1997), υιοθέτησε, με 108 ψήφους υπέρ, 1 κατά και 2 αποχές, την ακόλουθη γνωμοδότηση.

1. Εισαγωγή

1.1. Στις 20 Νοεμβρίου 1996, η Επιτροπή δημοσίευσε μία Πράσινη Βίβλο σχετικά με την πολιτική αριθμοδότησης για τηλεπικοινωνιακές υπηρεσίες στην Ευρώπη [COM(96) 590 τελικό]. Ακολούθησαν διαβουλεύσεις ευρείας κλίμακας με όλα τα ενδιαφερόμενα μέρη στο εσωτερικό της ΕΕ επί των δυνατοτήτων επιλογής για κοινή προσέγγιση σε ορισμένα θέματα αριθμοδότησης, προκειμένου να επιτευχθούν οι συμφωνηθέντες στόχοι για μία ανταγωνιστική και ελευθερωμένη τηλεπικοινωνιακή αγορά.

1.2. Επιπλέον, η Επιτροπή διοργάνωσε δημόσια ακρόαση το Φεβρουάριο του 1997, στην οποία έλαβαν μέρος 100 άτομα. Μέχρι την ημερομηνία λήξης της ακρόασης, στις 21 Φεβρουαρίου 1997, παρελήφθησαν άνω των 80 γραπτών σχολίων.

1.3. Η Οικονομική και Κοινωνική Επιτροπή εξέδωσε γνωμοδότηση στις 28 Μαΐου 1997 ().

1.4. Η ΟΚΕ επικρότησε την πρωτοβουλία της Επιτροπής και θεώρησε ότι αυτή διαδραματίζει σημαντικό ρόλο στο πλαίσιο της πορείας προς την πλήρη ελευθέρωση, η οποία άρχισε με την έκδοση της Πράσινης Βίβλου για τις Τηλεπικοινωνίες (), το 1987.

1.5. Εντούτοις, η ΟΚΕ διατήρησε ορισμένες επιφυλάξεις, και συγκεκριμένα:

- Είναι δυνατόν να υπάρξουν εναλλακτικές λύσεις, οι οποίες να προσφέρουν μεγαλύτερη αποδοτικότητα σε σχέση με το κόστος τους (τόσο για τους καταναλωτές όσο και για τους φορείς λειτουργίας).

- Τα αποτελέσματα ορισμένων μελετών που ανελήφθησαν μετά από πρόταση της Επιτροπής ήταν ανεπαρκή.

- Απαιτούνται περισσότερες πληροφορίες σχετικά με πολλά από τα αναφαινόμενα τεχνικά θέματα και ενδεχομένως να απαιτείται η εκπόνηση συμπληρωματικών μελετών.

- Ορισμένα από τα προταθέντα χρονοδιαγράμματα ήταν απαράδεκτα (υπερβολικά σύντομα ή υπερβολικά μακρά).

- Ορισμένες από τις προταθείσες δράσεις θα υλοποιούνταν πιθανόν καλύτερα από υφιστάμενες διεθνείς οργανώσεις.

- Τα θέματα στρατηγικής, όπως η πρόβλεψη ενός Ευρωπαϊκού Σχεδίου Αριθμοδότησης, απαιτούν περισσότερη ενημέρωση, επειδή είναι δύσκολο να διαπιστωθούν προφανή άμεσα οφέλη, και κυρίως στην περίπτωση που αυτά έχουν αντίκτυπο στον υπόλοιπο κόσμο.

1.6. Αξίζει να σημειωθεί ότι οι απόψεις της ΟΚΕ (οι οποίες υιοθετήθηκαν μετά την ολοκλήρωση της περιόδου διαβούλευσης της Επιτροπής) δεν διαφέρουν σημαντικά από αυτές που διαβιβάσθηκαν νωρίτερα στην Επιτροπή.

1.7. Η ανακοίνωση της Επιτροπής για τη διαβούλευση αναλύει εμπεριστατωμένα τα σχόλια όλων των ενδιαφερόμενων μερών και αποτελεί μία εμπεριστατωμένη αξιολόγηση των αρχικών στόχων της Επιτροπής, καθώς και όλων των απόψεων που της διαβιβάσθηκαν.

2. Η ανακοίνωση της Επιτροπής

2.1. Η Επιτροπή θεωρεί ότι υπήρξε ευρεία υποστήριξη για πολλές πτυχές των προτάσεων της Πράσινης Βίβλου.

2.2. Υφίσταται η γενική άποψη ότι για όλες τις αλλαγές αριθμοδότησης και τους μηχανισμούς αριθμών, το ενδιαφέρον θα πρέπει να εστιασθεί κυρίως στις ανάγκες των χρηστών. Οι αλλαγές στα σχέδια αριθμοδότησης προκαλούν πάντα σημαντικά προβλήματα τόσο στις επιχειρήσεις όσο και στους οικιακούς χρήστες και, ως εκ τούτου, θα πρέπει να αντιμετωπισθούν μόνο σε περίπτωση που τα οφέλη υπερισχύουν σαφώς του κόστους. Ορισμένοι θεωρούν ότι η Πράσινη Βίβλος δίνει μία ιδιαίτερα αισιόδοξη άποψη όσον αφορά τα οφέλη, ενώ υποτιμά το κόστος.

2.3. Υφίσταται σημαντική διάσταση απόψεων για τον τρόπο και το χρόνο εισαγωγής των βασικών μηχανισμών αριθμών. Κυμαίνονται από την ταχεία εναρμόνιση και συγχρονισμό σε όλη την ΕΕ προκειμένου να αποφευχθούν διαταραχές του ανταγωνισμού, αν και ορισμένοι υποστηρίζουν ότι αυτό θα προκαλούσε ανεπιθύμητες καθυστερήσεις σε χώρες που είναι σε θέση να κινηθούν ταχύτερα, έως την εισαγωγή τους ανάλογα με το βαθμό ανάπτυξης των δικτύων κάθε κράτους μέλους.

2.4. Ως αποτέλεσμα της διαδικασίας διαβούλευσης, η Επιτροπή θεωρεί κατάλληλους τους ακόλουθους (βασικούς) στόχους, επί τη βάσει ενός προτεινόμενου χρονοδιαγράμματος ανά στόχο.

2.4.1. 1 Ιανουαρίου 1998

Προσφέρεται η δυνατότητα επιλογής φορέα ανά κλήση από όλους τους σταθερούς παρόχους τοπικής πρόσβασης με σημαντική ισχύ στην αγορά (η οποία δεν διευκρινίζεται στην ανακοίνωση της Επιτροπής), όπου απαιτείται πλήρης ελευθέρωση. Επιτρέπεται η μεταγενέστερη εισαγωγή για τα κράτη μέλη, στα οποία έχει παραχωρηθεί η δυνατότητα παρέκκλισης.

2.4.2. 1 Ιανουαρίου 1999

Καθιέρωση ευρωπαϊκού πεδίου αριθμοδότησης τηλεφωνίας, βάσει του κωδικού χώρας «388». Η ΔΕΤ αναμένεται να επιτρέψει τη χρησιμοποίησή του κατά τη διάρκεια του θέρους του 1997.

2.4.3. 1 Ιανουαρίου 2000

Παροχή της δυνατότητας προεπιλογής φορέα για τους χρήστες από όλους τους παρόχους τοπικής πρόσβασης σταθερού δικτύου που έχουν σημαντική ισχύ στην αγορά σε όλα τα κράτη μέλη.

Προσφέρεται η φορητότητα αριθμού από όλους τους παρόχους τοπικής πρόσβασης σταθερού δικτύου.

Προσφέρεται η φορητότητα αριθμού από όλους τους φορείς εκμετάλλευσης για μη γεωγραφικούς αριθμούς ειδικών υπηρεσιών (ατελείς κλήσεις, κλήσεις επιμερισμένου κόστους, υπηρεσίες πρόσθετου τέλους).

2.5. Σχέδιο δράσης

Για την επίτευξη των ανωτέρω στόχων εντός των προθεσμιών, η Επιτροπή προτείνει ένα χρονοδιάγραμμα δράσης. Σ'αυτό αναφέρονται λεπτομερώς οι εμπλεκόμενοι και οι δράσεις, τις οποίες οφείλουν να αναλάβουν.

3. Γενικές παρατηρήσεις

3.1. Η ΟΚΕ εκφράζει ικανοποίηση για την ευκαιρία που της δίνεται να σχολιάσει την ανακοίνωση της Επιτροπής, και ειδικότερα επειδή το θέμα που θίγει η Επιτροπή καλύπτει έναν από τους τελευταίους μείζονες τομείς, στους οποίους θα πρέπει να αναληφθεί δράση, στα πλαίσια της διαδικασίας ελευθέρωσης των τηλεπικοινωνιών. Καλύπτει επίσης θέματα, τα οποία αν και παρουσιάζουν ιδιαίτερο ενδιαφέρον για τους φορείς, τους παρόχους υπηρεσιών και τους κατασκευαστές, αφορούν αμεσότερα τους τελικούς χρήστες και τους καταναλωτές από ό,τι πολλές από τις προηγούμενες πρωτοβουλίες της Επιτροπής.

3.2. Η ανακοίνωση της Επιτροπής καλύπτει επίσης τις απόψεις των εμπλεκόμενων στη διαδικασία διαβούλευσης. Καθώς οι απόψεις αυτές εκτίθενται με σαφήνεια στην ανακοίνωση, η γνωμοδότηση της ΟΚΕ θα επικεντρωθεί κυρίως σε ειδικές δράσεις σχετιζόμενες με τους στόχους της Επιτροπής, που προτείνονται στο κεφάλαιο V υπό τον τίτλο «Προτεραιότητες δράσης».

3.3. Η ΟΚΕ επικροτεί τις προτεινόμενες προτεραιότητες δράσης, οι οποίες είναι απαραίτητες για την ενίσχυση της διαδικασίας ελευθέρωσης. Οι στόχοι των προτεινόμενων δράσεων είναι ρεαλιστικοί και ουσιώδεις, εφόσον πρόκειται για γνήσιο ανταγωνισμό, καινοτομία και δυνατότητα επιλογής φορέα για τους χρήστες, που τους συμφέρει περισσότερο από απόψεως ποιότητας, υπηρεσιών και κόστους. Η διαθεσιμότητα κατάλληλων αριθμών και μηχανισμών αριθμοδότησης, οι οποίοι προσφέρονται και σχεδιάζονται με βάση την ισοτιμία, τη διαφάνεια και την αμεροληψία, θα συμβάλει στην ανάπτυξη της ενιαίας αγοράς στον τομέα των τηλεπικοινωνιακών υπηρεσιών. Βάσει της «Οδηγίας για τον πλήρη ανταγωνισμό» () και της «Οδηγίας για τη διασύνδεση» () απαιτούνται κατάλληλα σχέδια και διαδικασίες αριθμοδότησης.

3.4. Η ευθύνη για την επίτευξη αυτών των στόχων ανήκει στις Εθνικές Ρυθμιστικές Αρχές (ΕΡΑ). Η ΟΚΕ επισημαίνει ότι είναι ευθύνη των κρατών μελών να μεριμνήσουν για την έγκαιρη εγκαθίδρυση και την πλήρη λειτουργικότητα των ανεξάρτητων ΕΡΑ που απαιτούνται. Χωρίς την εγκαθίδρυση ΕΡΑ και κοινών κανόνων που θα ισχύουν για όλη την ΕΕ, θα μειωθούν σημαντικά οι προοπτικές ομοιόμορφης αριθμοδότησης των επιδιωκόμενων σχεδίων δράσης.

4. Ειδικές παρατηρήσεις

4.1. Η επιλογή φορέα

4.1.1. Η Επιτροπή προτείνει την πραγματοποίηση της σε δύο στάδια: την επιλογή φορέα ανά κλήση (απλή πρόσβαση) έως την 1. 1. 1998 και την προεπιλογή φορέα (ισότιμη πρόσβαση) έως την 1. 1. 2000 για όλους τους παρόχους τοπικής πρόσβασης σταθερού δικτύου που έχουν σημαντική ισχύ στην αγορά (η οποία δεν προσδιορίζεται στην ανακοίνωση της Επιτροπής). Ορισμένα κράτη μέλη διαθέτουν ήδη ένα σύστημα, το οποίο προσφέρει δυνατότητα επιλογής για τους χρήστες μέσω της μεθόδου της «απλής πρόσβασης». Μέχρι σήμερα, κανένα κράτος μέλος δεν διαθέτει τη μέθοδο της «ισότιμης πρόσβασης».

4.1.2. Η Επιτροπή προτείνει (όπως και στην Πράσινη Βίβλο) στα κράτη μέλη να θέσουν σε εφαρμογή τη μορφή ισότιμης πρόσβασης και στην προεπιλογή φορέως. Ενώ η ΟΚΕ στην προηγούμενη γνωμοδότησή της () (σημείο 4.1.1.4), υποστήριζε γενικότερα αυτήν την προσέγγιση, θεωρούσε εντούτοις ότι το θέμα της επιλογής και της προεπιλογής «πρέπει οπωσδήποτε να στηριχθεί σε περιεκτική ανάλυση κόστους/οφέλους». Δεδομένου όμως ότι η Επιτροπή προτείνει μία προσέγγιση σε δύο στάδια, «απλή πρόσβαση» το 1998 και «ισότιμη πρόσβαση» το 2000, προκύπτει ότι υπάρχει χρόνος να εξετασθεί η πρόταση της ΟΚΕ.

4.1.3. Καθώς υφίστανται τόσο διαφορετικές απόψεις σχετικά με την ανάγκη επέκτασης σε παρόχους τοπικής πρόσβασης και σε κινητούς φορείς εκμετάλλευσης, θα πρέπει αυτή να επαναξιολογηθεί/επανεξετασθεί κατά την αναθεώρηση του 1998/99.

4.2. Η φορητότητα αριθμού

4.2.1. Το γεγονός ότι είναι αδύνατο για τον χρήστη να διατηρήσει τον ίδιο αριθμό τηλεφώνου, σε περίπτωση αλλαγής παρόχου υπηρεσιών, θεωρείται σημαντικό αποτρεπτικό στοιχείο (στην προηγούμενη γνωμοδότησή της, η ΟΚΕ αναφέρθηκε σε σφυγμομετρήσεις, οι οποίες καταδεικνύουν ότι ποσοστό 80 με 90 % περίπου των επιχειρηματιών πελατών δεν θα επιθυμούσε να αλλάξει φορέα, εάν δεν είναι δυνατόν να διατηρήσει τον ίδιο αριθμό τηλεφώνου). Η ανάγκη να απαιτείται από όλους τους παρόχους τοπικής πρόσβασης σταθερού δικτύου και όλους τους φορείς εκμετάλλευσης που παρέχουν μη γεωγραφικούς αριθμούς ειδικών υπηρεσιών να προσφέρουν φορητότητα αριθμού δεν φαίνεται να αμφισβητείται. Εντούτοις, υφίσταται διάσταση απόψεων όσον αφορά την κάλυψη και το χρονοδιάγραμμα εισαγωγής της.

4.2.2. Η καλύτερη μέθοδος για την επίτευξη αυτού, σύμφωνα με την άποψη της Επιτροπής, είναι η τροποποίηση της Οδηγίας για τη Διασύνδεση (). Αυτό θα πρέπει να πραγματοποιηθεί μέχρι την 1. 1. 2000. Πριν από αυτή την ημερομηνία, είναι αναγκαίο να αναπτυχθούν κατευθυντήριες γραμμές για δίκαιες και ευνοϊκές για τον ανταγωνισμό ρυθμίσεις, προκειμένου να καταμερισθεί το κόστος μεταξύ των εμπλεκόμενων φορέων εκμετάλλευσης.

4.2.3. Το ETSI () ανέλαβε την εκπόνηση μελετών, οι οποίες θα ολοκληρωθούν μέχρι τα τέλη του 1998, σχετικά με το κατά πόσο είναι επιθυμητό και δυνατό να απαιτηθεί από τους κινητούς φορείς εκμετάλλευσης να προσφέρουν φορητότητα αριθμού. Το θέμα αυτό πρόκειται να επαναξιολογηθεί κατά την αναθεώρηση του 1999. Στο πλαίσιο αυτό, θα πρέπει να δοθεί ιδιαίτερη προσοχή στις νέες βιομηχανικές συμφωνίες για το κινητό δίκτυο UMTS, η ανάπτυξη του οποίου είναι ζωτικής σημασίας για την ανταγωνιστική θέση της ευρωπαϊκής βιομηχανίας.

4.2.4. Επίσης, θα πρέπει να δοθεί προσοχή στην ανάπτυξη ενός συστήματος πληροφοριών τιμολογίου σε ανοικτή γραμμή και ανά κλήση, όταν οι αριθμοί δεν περιέχουν πλέον αξιόπιστες ενδείξεις ως προς το τιμολόγιο της κλήσης. Το πρόβλημα αυτό θα πρέπει να έχει επιλυθεί πριν από την πλήρη εφαρμογή της φορητότητας αριθμού.

4.3. Ο Ευρωπαϊκός Χώρος Τηλεφωνικής Αριθμοδότησης (ETNS)

4.3.1. Η διαβούλευση κατέληξε στο κλασικό δίλημμα της «κότας και του αυγού». Εφόσον δεν υφίσταται επί του παρόντος ένας Ευρωπαϊκός Χώρος Τηλεφωνικής Αριθμοδότησης (ETNS) με τη χρησιμοποίηση του προτεινόμενου κωδικού «388», δεν είναι δυνατόν να διαπιστωθεί εάν υπάρχει ζήτηση. Αφετέρου, φαίνεται ότι υποστηρίζεται η δημιουργία του, προκειμένου να δοθεί η δυνατότητα ανταπόκρισης στη ζήτηση πριν αυτή εκδηλωθεί. Η ΟΚΕ συμφωνεί με την Επιτροπή ότι θα πρέπει να ακολουθηθεί η ανωτέρω λύση. Αυτό θα πρέπει να διευθετηθεί στο πλαίσιο των υφιστάμενων οργανώσεων CEPT/ECTRA.

4.4. Τα Εθνικά Σχέδια Αριθμοδότησης

4.4.1. Η ΟΚΕ διαπιστώνει με ικανοποίηση ότι αναγνωρίζεται το γεγονός ότι υφίσταται σημαντική ανησυχία όσον αφορά κάθε μελλοντική, βραχυπρόθεσμη ή μεσοπρόθεσμη, αλλαγή των εθνικών σχεδίων αριθμοδότησης, και κυρίως στις χώρες που πραγματοποιήθηκαν αλλαγές πρόσφατα. Απαιτείται μία περίοδος σταθεροποίησης και δεν πρέπει να προταθεί τίποτε περισσότερο μέχρι τις αρχές του 2000.

4.4.2. Η ίδια η εναρμόνιση δεν θεωρείται επαρκής λόγος για την αλλαγή των εθνικών σχεδίων αριθμοδότησης. Εντούτοις, επειδή πιθανόν μακροπρόθεσμα να είναι βάσιμη σε μία σταδιακή, φυσική σύγκλιση, η Επιτροπή πιστεύει ότι οι μελλοντικές αλλαγές στα (εθνικά) σχέδια αριθμοδότησης θα πρέπει να βασίζονται σε κοινές κατευθυντήριες γραμμές. Συγκεκριμένα, ορισμένα κράτη μέλη παραχωρούν ειδικές ομάδες αριθμών σε ειδικές κατηγορίες χρηστών χωρίς τον παραμικρό συντονισμό (για παράδειγμα, στο Ηνωμένο Βασίλειο παραχωρείται ο αριθμός 05 για ιδιωτικά επιχειρηματικά δίκτυα).

4.5. Το μακροπρόθεσμο ευρωπαϊκό σχέδιο αριθμοδότησης

4.5.1. Από τη διαβούλευση προέκυψε ότι υφίσταται σημαντική αβεβαιότητα όσον αφορά το κόστος και τα οφέλη από ένα ενοποιημένο ευρωπαϊκό περιβάλλον αριθμοδότησης, και συνεπώς ότι απαιτείται περαιτέρω μελέτη.

4.6. Η αλφαβητική επιλογή ()

4.6.1. Η ΟΚΕ επισημαίνει ότι υφίσταται γενικό ενδιαφέρον για τη θέσπιση ενός κοινού προτύπου για την αλφαβητική επιλογή.

4.7. Το Internet

4.7.1. H OKE συμφωνεί με την Επιτροπή ότι η κατάσταση θα πρέπει να παρακολουθείται επισταμένως.

Βρυξέλλες, 29 Οκτωβρίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ C 287 της 22. 9. 1997, σ. 15.

() Προς μία δυναμική Ευρωπαϊκή Κοινότητα - Πράσινη Βίβλος για την ανάπτυξη της κοινής αγοράς για τις τηλεπικοινωνιακές υπηρεσίες και εξοπλισμό [COM(87) 290 τελικό]. Γνωμοδότηση ΟΚΕ: ΕΕ C 356 της 31. 12. 1987, σ. 46.

() Οδηγία 96/19/ΕΚ της Επιτροπής, της 13ης Μαρτίου 1996, που τροποποιεί την οδηγία 90/388/ΕΟΚ όσον αφορά την εφαρμογή πλήρους ανταγωνισμού στις τηλεπικοινωνιακές αγορές (ΕΕ L 74 της 22. 3. 1996, σ. 13) 7 Γνωμοδότηση της ΟΚΕ: ΕΕ C 39 της 12. 2. 1996, σ. 52.

() Οδηγία 97/33/ΕΚ του Ευρωπαϊκού Κοινοβουλίου και του Συμβουλίου για τη διασύνδεση στις τηλεπικοινωνίες όσον αφορά τη διασφάλιση παροχής καθολικής υπηρεσίας και διαλειτουργικότητας μέσω της εφαρμογής των αρχών της παροχής ανοικτού δικτύου (ΟΝΡ) (ΕΕ C 199 της 26. 7. 1997, σ. 32). Γνωμοδότηση της ΟΚΕ: ΕΕ C 153 της 28. 5. 1996, σ. 21.

() Ευρωπαϊκό Ινστιτούτο Τηλεπικοινωνιακών Προτύπων.

() Η επιλογή τηλεφωνικού αριθμού χρησιμοποιώντας αλφαβητικά σύμβολα στο τηλεφωνικό πληκτρολόγιο που αντιστοιχούν στο όνομα της υπηρεσίας ή του καλούμενου, π.χ. «0-800-Flowers».